глава 1глава 2глава 2глава 3глава 4глава 5глава 6глава 7глава 8глава 9глава 10глава 11глава 12глава 13глава 14глава 15глава 16глава 17глава 18глава 19глава 20глава 21глава 22 с русским текстом\nЕфесса вичколы гижöд\n1«Ефес вичкоса анделлы тадзи гиж:\n– Со мый висьталö Сiйö, кодi кутö веськыд киас сизим кодзув да ветлöдлö сизим зарни бикок пöвстöд.2Ме тöда тэнсьыд уджъястö, мырсьöмтö да зумыдлунтö. Тöда, тэ он терпит лёк йöзöс. Тэ тöдмалiн найöс, кодъяс нимтöны асьнысö апостолъясöн, но збыльвылас найö абу апостолъяс. Тэ аддзин, мый найö – пöръясьысьяс.3Тэ уна нуин сьöкыдсö, но сулалан зумыда. Менам ним вöсна тэ ёна уджалiн, но эн лигышмун.4Но тэныд паныд кöсъя шуны со мый: тэ эновтiн ассьыд медводдза муслунтö.5Сiдзкö, мöвпышт, кысянь тэ усин, бергöдчы да вöч ассьыд медводдза уджъястö. Он кö бергöдчы, регыд локта тэ дiнö да вешта тэнсьыд бикоктö места вывсьыс.6Но öтитор тэ вöчан бура: тэ мустöмтан николаитъяслысь*а уджъяссö. Налысь уджъяссö Ме тшöтш мустöмта.7Кодлöн эм пель, мед кылö, мый Лов висьталö вичкояслы. Вермысьлы Ме сета сёйны вотöс Олöмыслöн пуысь, кодi сулалö Енлöн рай шöрын».\nСмирнаса вичколы гижöд\n8«Смирна вичкоса анделлы тадзи гиж:\n– Со мый висьталö тiянлы Медводдзаыс и Медбöръяыс, кодi вöлi кулöма, но öнi ловъя.9Ме тöда тэнсьыд уджъястö, сьöкыдалöмтö да гöльлунтö, но тэ – озыр! Тöда, кыдзи тэнö лёкöдöны асьнысö юдейöн шуысьяс, но найö абу юдейяс, найö – сöтана йöз чукöр.10Некутшöм локтана сьöкыдысь эн пов. Öткымынöс тiян пиысь омöльыс йöршитас дзескыдiнö, медым тöдмавны тiянöс. Сэки дас лун чöж тi кутанныд сьöкыдавны. Но тэ помöдзыс ло эскана, и Ме сета тэныд Олöмыслысь юркытш!\n11Кодлöн эм пель, мед кылö, мый Лов висьталö вичкояслы. Вермысьлы мöд кулöмыс нинöм оз вöч».\nПергамса вичколы гижöд\n12«Пергам вичкоса анделлы тадзи гиж:\n– Со мый висьталö тiянлы Сiйö, кодлöн эм кыкнанладорсяньыс лэчтöм ёсь шыпурт.13Ме тöда тэнсьыд уджъястö. Тэ олан сэнi, кöнi сöтаналöн юралан пуклöсыс, но тэ зумыда кутчысян Менам нимö. Тэ эн соссьы Меным эскöмысь весиг сэки, кор тiянын, сöтана оланiнын, виисны Антипаöс – Менсьым эскана висьталысьöс.14Но Менам эм мыйсюрö тэныд паныд: тiян пöвстын эмöсь найö, кодъяс кутчысьöны Валаамлöн велöдöмö. Сiйö велöдiс Валакöс кежöдны Израиль войтырöс ылöгас, медым найö сёйисны идоллы вайöм сёян да кырсалiсны.15Тiян пöвстын эмöсь тшöтш найö, кодъяс кутчысьöны николаитъяслöн велöдöмö. Татшöм велöдöмсö Ме мустöмта.16Бергöдчы таысь! Он кö бергöдчы, регыд локта тэ дiнö да тышкася накöд Менам вомысь петысь шыпуртöн.\n17Кодлöн эм пель, мед кылö, мый Лов висьталö вичкояслы. Вермысьлы Ме сета сёйны дзебöм манна, сета сылы еджыд из, код вылын лоö гижöма вермысьлысь выль нимсö. Тайö нимсö кутас тöдны сöмын тайö изсö босьтысьыс».\nФиатираса вичколы гижöд\n18«Фиатира вичкоса анделлы тадзи гиж:\n– Со мый висьталö Ен Пи, кодлöн синъясыс ыпъялöны би моз, а кокъясыс дзирдалöны донöдöм ыргöн моз.19Ме тöда тэнсьыд уджъястö, муслунтö, кесъялöмтö, эскöмтö да зумыдлунтö. Тöда, мый воддзаыс дорысь тэ öнi ёнджыка на уджалан.20Но Менам эм мыйсюрö тэныд паныд: тэ лэдзан Езавель аньлы, асьсö пророкöн шуысьлы, велöдны да кежöдны ылöгас Менсьым кесйöгъясöс. Тайö аньыс велöдö найöс кырсавны да сёйны идоллы вайöм сёян.21Ме сетi сылы кад бергöдчыны кырсалöмсьыс, но сiйö эз бергöдчы.22Со, ме топöда сiйöс сьöкыд висьöмöн, а сыкöд кырсалысьяслы ме мöдöда уна сьöкыдлун, оз кö найö бергöдчыны асланыс уджъясысь.23Езавельлöн челядьлы Ме мöдöда кулöм. Сэки быд вичко кутас тöдны, мый Ме – сьöлöм пытшкöс да мöвпъяс Тöдысь, Ме быдöнлы мынтыся уджъясныд серти.\n24Тiянлы да фиатираса мукöд олысьяслы, кодъяс эз сетчыны Езавельлöн велöдöмö да эз пырöдчыны сiдз шусяна "сöтаналöн гуся велöдöмö", висьтала со мый: ме ог сьöктöд тiянöс мукöд тшöктöмъясöн.25Шуа сöмын: видзöй Менам локтöдз сiйö, мый тiян эм нин.\n26Вермысьлы, кодi помöдз вöчас Менам тшöктöм серти, Ме сета вын ыджыдавны быд войтыр вылын.27Сiйö кутас видзны найöс кöрт беддьöн да сёй дозъясöс моз сiйö жуглас найöс торпыригöдз сiйö жö выннас, кутшöм вын Меным сетiс Батьöй.28Вермысьлы Ме сета асъя кодзув.\n29Кодлöн эм пель, мед кылö, мый Лов висьталö вичкояслы».\n*а 2:6 николаитъяс – йöз, кодъяс вайисны ылöгвелöдöм